Ai 5 di Març l’ex prin ministri francês Édouard Balladur al presentarà al president de republiche Nicolas Sarkozy il so rapuart su la riforme teritoriâl dal stât francês. Dut câs, za cumò a zirin lis primis indiscrezions sui siei contignûts. Cun di fat, l’implant aministratîf francês al varès di semplificâsi cul passaç des regjons di 22 a 15. Tra lis novitâts plui impuartantis che a saressin intal rapuart e je ancje la riunificazion bretone cul passaç dal dipartiment de Loire Atlantiche ae Regjon de Bretagne. Ta cheste maniere il teritori storic breton al tornarès dut adun sot di une aministrazion uniche. Union sot di une regjon unitarie ancje pe Normandie. I doi dipartiments de Alsazie si daran adun, ma il gnûf sogjet aministratîf al vignarà zontât ae Lorene par formâ une gnove regjon. A fondisi a varessin di jessi ancje Borgogne e Francje Contee. Il progjet, duncje, di une bande al ven incuintri a mobilitazions di lungje date come chê pe Bretagne unide, ma di chê altre bande al podarès jevâ malcontents. Par chest l’intindiment al è chel di viodi l’acet de int pes diviersis propuestis par mieç di un referendum popolâr.
Font: Agence Bretagne Presse, 25/02/09
fur_Latn fra_Latn